Diari Oficial de la Generalitat Valenciana


Sumari del DOGV 6686, del 05-01-2012 (2011/13024)

ORDE 12/2011, de 23 de desembre, de la Conselleria d'Agricultura, Pesca, Alimentació i Aigua, per la qual es modifica l'Orde de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6686

Data del DOGV
:   05-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/13347


Data del document
:   23-12-2011

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * agricultura biològica
    * suport econòmic
    * marca
    * denominació d'origen
    * legislació

ORDE 12/2011, de 23 de desembre, de la Conselleria d'Agricultura, Pesca, Alimentació i Aigua, per la qual es modifica l'Orde de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV. [2011/13479]  
El règim de les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV està regulat en l'Orde de 12 de febrer de 2009, de la Conselleria d'Agricultura, Pesca i Alimentació, publicada en el DOCV núm. 5957, de 18 de febrer de 2009, i en les ordes de modificació, l'Orde de 20 maig de 2009, publicada en el DOCV núm. 6024, de 29 de maig de 2009, i l'Orde 1/2010, de 12 de gener, de la Conselleria d'Agricultura, Pesca i Alimentació, publicada en el DOCV núm. 6187, de 19 de gener de 2010.  
  
Les modificacions que ara s'aproven són el resultat de l'experiència de convocatòries anteriors i de l'intent per avançar en la simplificació de mesures administratives i reducció de càrregues administratives, en particular adequant les bases d'este règim d'ajudes al que es preveu en el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic (DOCV núm. 6376, de 14.10.2010), l'objectiu últim de les quals és reduir o eliminar fases, documents, requisits o tràmits amb la finalitat d'agilitzar-los i millorar la prestació de servicis públics. Entre les modificacions efectuades, cal esmentar expressament la limitació de la base màxima dels costos salarials per al càlcul de les subvencions, l'aportació d'una certificació concreta per part dels consells reguladors o òrgans de gestió i una nova manera de constitució de l'òrgan col·legiat encarregat de la valoració i la proposta de concessió d'estes ajudes, així com prescindir de la presentació de determinada documentació, el foment de les declaracions responsables, la normalització documental, l'agrupació de manifestacions en un únic document o la verificació d'ofici respecte a determinades dades.  
  
En virtut, i fent-ne ús, de les facultats que em conferix la lletra e de l'article 28 de la Llei 5/1983, de 30 de desembre, del Consell, en relació amb els articles 9 i 17 de la Llei 38/2003, de 17 de novembre, General de Subvencions, amb l'article 47.11 del text refós de la Llei d'Hisenda Pública de la Generalitat Valenciana i amb el Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i a proposta de la Direcció General d'Empreses Agroalimentàries i Desenrotllament Rural,  
  
  
ORDENE  
  
Article únic  
Modificar l'Orde de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV, en els apartats següents:  
Un. Es modifica la redacció de l'article 4, «Conceptes subvencionables, modalitats i quantia de les subvencions per als consells reguladors o òrgans de gestió de l'apartat 1 de l'article 2», que queda redactat de la manera següent:  
«1. Ajudes per a fomentar la producció de productes agrícoles de qualitat:  
1.1. S'inclouen com a conceptes subvencionables:  
a) Els costos de les activitats d'estudi de mercat i concepció i creació de productes, incloses les ajudes concedides per a la preparació de sol·licituds de reconeixement d'indicacions geogràfiques i denominacions d'origen o certificats de característiques específiques de conformitat amb la normativa comunitària pertinent.   
b) Els costos de les activitats de control:  
- Els derivats de la implantació de mètodes de garantia de la qualitat, sistemes basats en anàlisis de riscos i punts de control crítics, sistemes de traçabilitat, sistemes per a garantir el respecte a l'autenticitat i les normes de comercialització, així com els de formació del personal per a l'aplicació d'estos mètodes i sistemes.  
- Els derivats de les mesures de control obligatòries adoptades per les autoritats competents o en nom seu d'acord amb la legislació comunitària o nacional, llevat que la legislació comunitària exigisca que les empreses es faça càrrec d'eixos costos.  
- En la concessió de l'ajuda caldrà ajustar-se al que es preveu en l'article 11 del Reglament (CE) núm. 510/2006, del Consell, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris (DOUE L93, de 31.03.2006).  
c) Els costos d'activitats de promoció   
- Organització de fòrums d'intercanvi de coneixements entre empreses, concursos, exhibicions i fires.  
- Per la participació en els esdeveniments esmentats seran subvencionables els drets de participació, els gastos de viatge, els costos de les publicacions i el lloguer dels locals d'exposició.  
d) Els costos derivats de la divulgació de coneixements científics i la informació factual sobre sistemes de qualitat oberts a productes d'altres països, sobre productes genèrics i sobre beneficis nutricionals dels productes genèrics i les seues recomanacions d'ús, sempre que les referències a l'origen corresponguen exactament a les registrades per la Comunitat Europea i els productes siguen els regulats en el Reglament (CE) núm. 510/2006, del Consell (DO L93, de 31.03.2006), i en els articles 54 a 58 del Reglament (CE) núm. 1493/1999, del Consell (DO L179, de 14.07.1999).  
e) Publicacions, com ara catàlegs o llocs web, que presenten informació factual sobre els productors d'una regió determinada o d'un producte determinat, sempre que la informació i la seua presentació siguen de caràcter neutre i que tots els productors interessats tinguen les mateixes possibilitats d'estar representats en la publicació.  
1.2. L'ajuda atorgada per a les activitats recollides en l'apartat 1.1:  
  
- Lletra a), serà fins del 60% dels costos.  
- Lletra b), apartat primer, serà fins del 60% dels costos; l'apartat segon serà fins del 60% dels costos.  
- Lletra c), serà fins del 60% dels costos.  
- Lletra d), serà fins del 60% dels costos.  
- Lletra e), serà fins del 60% dels costos.  
1.3. En relació amb els conceptes subvencionables de l'apartat 1.1a) i b), les ajudes poden concedir-se només respecte dels costos dels servicis prestats per tercers o dels controls realitzats per tercers o en nom seu, com les autoritats reguladores competents o les entitats que actuen en nom seu, o per organismes independents encarregats del control i la supervisió de la utilització de les indicacions geogràfiques i denominacions d'origen i el Comité d'Agricultura Ecològica. No poden concedir-se ajudes respecte dels gastos relacionats amb inversions.  
  
1.4. No poden concedir-se ajudes destinades a sufragar part del cost dels controls realitzats pel mateix agricultor o fabricant, ni en els casos en què la legislació comunitària dispose que el cost del control ha d'anar a compte dels productors, sense especificar la quantia real dels gastos.  
  
1.5. L'ajuda ha d'estar a disposició de totes les persones que hi tinguen dret en la zona en qüestió, sobre la base de condicions definides objectivament. Quan la prestació dels servicis i l'assistència tècnica vaja a càrrec d'agrupacions de productors o altres organitzacions agràries d'ajuda mútua, l'afiliació a eixes agrupacions o organitzacions no serà condició per a tindre accés al servici. Tota contribució als costos administratius de l'agrupació o l'organització de què es tracte per part de persones que no hi estiguen afiliades s'ha de limitar al cost proporcional de la prestació del servici.  
2. Ajudes inicials per a la constitució de nous consells reguladors o òrgans de gestió de les indicacions geogràfiques i les denominacions d'origen i el Comité d'Agricultura Ecològica, de conformitat amb el dret comunitari i el Decret 222/2007, de 9 de novembre, del Consell (DOCV núm. 5639, de 14.11.2007)  
2.1. S'inclouen com a conceptes subvencionables:  
a) Lloguer de locals apropiats.  
b) Equipament de material d'oficina.  
c) Ordinadors i programes informàtics.  
d) Costos del personal administratiu.  
e) Costos generals.  
f) Els gastos legals i administratius.  
g) En el cas que es compren locals, els gastos subvencionables corresponents es limitaran als del lloguer a preus de mercat.  
En el supòsit d'adquisició de béns inventariables, el període durant el qual el beneficiari ha de destinar els béns a la finalitat concreta per a la qual es va concedir la subvenció no podrà ser inferior a cinc anys.  
  
2.2. No seran subvencionables els costos posteriors al quint any o abonats després del sèptim any següent al seu reconeixement per l'administració competent.  
2.3. L'ajuda podrà ser del 100% dels gastos justificats.  
L'import total de l'ajuda inicial per a la constitució de nous consells reguladors o òrgans de gestió de les indicacions geogràfiques i les denominacions d'origen no serà superior als 400.000 € en un període de cinc anys des de l'inici de la constitució mencionada.   
  
2.4. No poden sol·licitar ajudes d'acord amb este apartat 2 les associacions de productors responsables de supervisar la utilització de les indicacions geogràfiques i les denominacions d'origen que tinguen objectius incompatibles amb un reglament del Consell que establisca una organització comuna de mercat.  
2.5. No poden concórrer a este règim d'ajudes les organitzacions de productors que tinguen com a objectiu la gestió d'una o més explotacions agràries i que, per tant, siguen realment productors únics.  
  
2.6. No poden concórrer a este règim d'ajudes associacions agràries amb tasques que es complisquen en la fase de producció agrària, com ara les associacions d'auxili mutu i els servicis de substitució gestió agraris en l'explotació, sense intervindre en l'adaptació conjunta de l'oferta al mercat.  
3. En relació amb el càlcul dels costos salarials del personal del consell regulador subvencionables, es tindrà en compte com a base màxima la referència als imports establits, com la retribució mínima per lloc de treball (salari base més complement de destinació i específic) per a cada un dels grups de classificació professional A, B, C i D del personal de la Generalitat corresponent a l'exercici en què es concedix l'ajuda.»  
  
Dos. Es modifica la redacció de l'article 5, «Conceptes subvencionables i quantia de les subvencions per a les activitats de les entitats associatives gestores de l'autorització de l'ús de la marca CV», que queda redactat de la manera següent:  
«1. Tipus d'activitats subvencionables:  
1.1. Els costos de les activitats de control:  
- Els derivats de la implantació de mètodes de garantia de la qualitat, sistemes basats en anàlisis de riscos i punts de control crítics, sistemes de traçabilitat, sistemes per a garantir el respecte a l'autenticitat i les normes de comercialització, així com els de formació del personal per a l'aplicació d'estos mètodes i sistemes.  
- Els derivats de les mesures de control obligatòries adoptades per les autoritats competents o en nom seu d'acord amb la legislació comunitària o nacional.  
1.2. Els costos d'activitats de promoció:  
- Organització de fòrums d'intercanvi de coneixements entre empreses, concursos, exhibicions i fires.  
- Per la participació en els esdeveniments esmentats, seran subvencionables els drets de participació, els gastos de viatge, els costos de les publicacions i el lloguer dels locals d'exposició.  
1.3. Publicacions, com ara catàlegs o llocs web, que presenten informació factual sobre els productors d'una regió determinada o d'un producte determinat, sempre que la informació i la seua presentació siguen de caràcter neutre i que tots els productors interessats tinguen les mateixes possibilitats d'estar representats en la publicació.  
2. L'ajuda atorgada per a les activitats recollides en l'apartat 1:  
  
- Apartat 1.1, serà fins del 70% dels costos.  
- Apartat 1.2, serà fins del 70% dels costos.  
- Apartat 1.3, serà fins del 70% dels costos.  
3. En relació amb els conceptes subvencionables de l'apartat 1.1, les ajudes poden concedir-se només respecte dels costos dels servicis prestats per tercers o dels controls realitzats per tercers o en nom seu, com les autoritats reguladores competents o les entitats que actuen en nom seu, o per organismes independents encarregats del control i la supervisió de la utilització.  
4. El règim aplicable a les ajudes a concedir basant-se en el que es preveu en este article serà el previst en el Reglament (CE) 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L379, de 28.12.2006). Per tant, queden exclosos com beneficiaris directes o indirectes de les activitats subvencionables de l'apartat 1 les empreses del sector de producció primària de productes agrícoles. Este règim d'ajudes no serà aplicable a les empreses que pertanyen als sectors mencionats en l'article 1, apartat 1, del Reglament (CE) 1998/2006, de la Comissió, de 15 de desembre, esmentat adés. L'ajuda total en este concepte de minimis concedida a un beneficiari no podrà superar els 200.000 euros en un període de tres exercicis fiscals; per a tota nova ajuda de minimis que es concedisca s'ha de calcular la quantia total d'ajudes de minimis atorgades en l'exercici fiscal present i en els dos anteriors (quan al beneficiari se li conferix el dret legal a rebre l'ajuda s'entén concedida a l'efecte del càlcul de la quantia total).»  
  
Tres. Es modifica la redacció de l'article 7, «Requisits» que queda redactat de la manera següent:  
«1. En relació amb els conceptes subvencionables que conté l'article 4, apartat 1.1, lletres a) i b); l'article 5, apartat 1.1, i l'article 6, apartat 1.1, cal ajustar-se al que es preveu en l'article 14.6 del Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001 (DOUE L 358, de 16.12.2006).  
2. Els beneficiaris últims de les ajudes derivades de les activitats recollides en l'article 4, apartat 1.1, i l'article 6, apartats 1.1 i 1.2, han de tindre la condició de petites i mitjanes empreses agràries dedicades a la producció primària de productes agrícoles.  
3. L'ajuda només es pot concedir respecte d'activitats empreses o els servicis rebuts després de la sol·licitud d'ajuda presentada i acceptada degudament.  
4. En relació amb els conceptes subvencionables de l'apartat 1.1 de l'article 6, les ajudes poden concedir-se només respecte dels costos dels servicis prestats per tercers o dels controls realitzats per tercers o en nom seu, com les autoritats reguladores competents o les entitats que actuen en nom seu, o per organismes independents encarregats del control i la supervisió de la utilització de les indicacions geogràfiques i denominacions d'origen i el Comité d'Agricultura Ecològica.   
  
5. No poden concedir-se ajudes respecte dels gastos relacionats amb inversions.»  
Quatre. Es modifica l'article 9, «Sol·licitud d'ajudes», que queda redactat de la manera següent:  
«1. La sol·licitud d'ajudes s'ha de formalitzar per mitjà de la presentació i l'ompliment de l'imprés «Sol·licitud d'ajudes als consells reguladors o òrgans de gestió de les figures de qualitat i entitats associatives gestores de l'ús de la marca CV», que es facilitarà a les oficines de la Conselleria d'Agricultura, Pesca, Alimentació i Aigua o en el seu web ().   
2. Cal adjuntar a les sol·licituds la documentació següent:  
  
a) Acreditació de la personalitat jurídica del sol·licitant, de la identitat i capacitació del seu representant i del seu objecte social.  
Per a l'acreditació com a representant de persona jurídica, el sol·licitant pot autoritzar la Conselleria d'Agricultura, Pesca, Alimentació i Aigua per a consultar i comprovar esta condició en el Registre Voluntari de Representants de la Comunitat Valenciana. En el cas que no ho autoritze i no estiga donat d'alta en el Registre esmentat haurà de presentar, juntament amb la sol·licitud, còpia confrontada d'escriptura de poders de representació.  
b) Memòria descriptiva de les activitats per a les quals sol·licita l'ajuda. El contingut mínim de la memòria versarà sobre els punts següents:  
I. Títol del projecte o activitats.  
II. Objectius.  
III. Descripció detallada de les actuacions, incloent-hi antecedents, motivacions per al desenrotllament de les activitats, programa d'execució i dades rellevants sobre la magnitud de l'activitat o l'esdeveniment que cal realitzar.  
IV. Pressupost detallat per activitats, que inclouran el pla de finançament i el balanç econòmic estimat del projecte global, així com la planificació amb indicació de les activitats, temps i cost.  
  
La memòria descriptiva esmentada es presentarà d'acord amb els impresos facilitats en el web de la Conselleria d'Agricultura, Pesca, Alimentació i Aigua ().  
c) Imprés de manteniment de tercers, que es facilitarà a les oficines de la Conselleria d'Agricultura, Pesca, Alimentació i Aigua o en el seu web (), en el supòsit que el compte bancari indicat en la sol·licitud no estiga donat d'alta en el sistema d'informació comptable de la Generalitat.  
d) Els sol·licitants a què es fa referència en l'article 4 d'esta orde d'ajudes han de presentar certificat del consell regulador o òrgan de gestió, on constarà la firma del seu president i de tots els membres del ple del consell regulador o òrgan de gestió, amb el contingut següent: (a) informació veraç i confrontada de l'evolució de la producció i de les vendes de contraetiquetes o certificacions dels últims 4 anys/campanyes, juntament amb una previsió de la producció i venda de contraetiquetes o certificacions de l'any/campanya en què se sol·licita la subvenció, i (b) relació del personal del consell regulador o òrgan de gestió i la seua equiparació conceptual en relació amb les funcions que exercisquen respecte dels grups de classificació A, B, C o D de l'administració autonòmica valenciana. Esta referència en el certificat es realitza sempre que se sol·licite subvenció del cost salarial d'este personal.  
  
e) En el supòsit de prestació de servicis per empreses de consultoria o assistència tècnica amb un import superior a 12.000,00 euros, el beneficiari ha de sol·licitar com a mínim tres ofertes de diferents proveïdors abans de contraure el compromís. Cal justificar expressament l'elecció en una memòria en el cas que no corresponga a la proposta econòmica más avantatjosa.  
f) Declaració responsable que totes les dades que figuren en la sol·licitud i documentació que s'hi adjunta són certes.  
g) Declaració responsable no estar sotmés a cap prohibició per a obtindre la condició de beneficiari, assenyalada en l'article 13 de la Llei 38/2003, de 17 de novembre, General de Subvencions (BOE núm. 267, de 18.11.2003).  
h) Declaració responsable d'acord amb el que s'establix en l'article 5 del Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.   
i) Declaració responsable sobre la sol·licitud i l'obtenció o no d'altres ajudes sobre les mateixes activitats, projectes o els mateixos costos subvencionables, amb expressió, si és el cas, dels compromisos assumits pel sol·licitant.  
j) Declaració responsable sobre l'obtenció d'ajudes sotmeses al règim de minimis, en el cas que els beneficiaris siguen les entitats associatives gestores de l'autorització de l'ús de la marca CV, respecte de les ajudes concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs, amb indicació de l'import, l'organisme, la data de concessió i el règim d'ajudes en què s'empara o, si és el cas, declaració de no haver-ne rebut cap i una declaració responsable sobre altres ajudes rebudes per als mateixos costos subvencionables.  
k) Declaració responsable sobre el compliment de les obligacions tributàries (estatals i de la comunitat autònoma) i davant de la Seguretat Social quan l'import de la subvenció a concedir no supere l'import de 1.803,03 euros per concepte i any.  
l) Declaració responsable sobre el coneixement de la normativa reguladora d'estes ajudes, així com de l'obligació de publicitar la procedència dels fons.  
3. La Conselleria d'Agricultura, Pesca, Alimentació i Aigua es reserva el dret de sol·licitar informació complementària a la referida anteriorment quan així ho considere convenient.  
Les declaracions responsables comporten que les persones/entitats interessades disposen de la documentació pertinent acreditativa de les dades declarades. Si l'administració autonòmica comprova la inexactitud o la falsedat de les dades declarades, quedarà sense efecte el tràmit corresponent, amb audiència prèvia a l'interessat.  
  
4. La sol·licitud d'ajuda, juntament amb la documentació requerida, s'ha d'adreçar a la Direcció General d'Empreses Agroalimentàries i Desenrotllament Rural. La sol·licitud d'ajuda es presentarà a la Conselleria d'Agricultura, Pesca, Alimentació i Aigua (C/ Amadeu de Savoia, 2, 46446 València) o en qualsevol altre lloc habilitat d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
5. El termini de presentació de les sol·licituds s'establirà en les diferents resolucions del / de la conseller/a que es dicten per a cada exercici.»  
  
Cinc. Es modifica l'article 10, «Procediment de concessió», que queda redactat de la manera següent:  
«1. La Direcció General d'Empreses Agroalimentàries i Desenrotllament Rural és l'encarregada del tractament de la documentació preceptiva per a la justificació dels gastos efectuats, així com de la gestió dels expedients de les sol·licituds d'ajudes a concedir d'acord amb esta orde.  
2. Les ajudes s'atorgaran en règim de concurrència competitiva, amb el límit fixat en cada cas amb el crèdit disponible. La concessió de subvenció es realitza per mitjà de la comparació de les sol·licituds presentades per cada una de les tres tipologies de beneficiaris recollides en els articles 4, 5 i 6. En el cas que no hi haja prou crèdit per a atendre totes les sol·licituds, es procedirà al prorrateig.  
3. La valoració i proposta de la concessió de les sol·licituds presentades l'efectuarà un òrgan col·legiat. Este òrgan estarà integrat per tres membres: un subdirector, que tindrà la condició de president de l'òrgan col·legiat; un cap de servici, que posseirà la condició de secretari de l'òrgan col·legiat, i un funcionari.  
4. Les sol·licituds les resoldrà el titular de la conselleria competent en matèria d'agricultura i alimentació, amb la proposta prèvia de l'òrgan col·legiat, dins del termini de tres mesos, comptadors des de l'endemà de la data de la finalització del termini de presentació de sol·licituds.  
5. Es notificarà al sol·licitant, en el termini de 10 dies comptadors des de la data de la resolució, la concessió o denegació i, si és el cas, la quantia, juntament amb les condicions particulars que ha de complir el beneficiari que s'estimen convenients.  
6. Contra la resolució esmentada es poden interposar els recursos pertinents, d'acord amb el que es preveu en la Llei 30/1992, de Règim Jurídic de les Administracions Públiques i del Procediment Administratiu Comú.  
7. No es procedirà a la concessió de subvencions als qui que no es troben al corrent de les seues obligacions fiscals i de Seguretat Social. A este efecte, l'òrgan gestor està autoritzat per a demanar els certificats corresponents de trobar-se al corrent de les obligacions mencionades, en relació amb els beneficiaris d'esta orde. En el supòsit que el sol·licitant el desautoritze de manera expressa, haurà de presentar els documents que acrediten el fet de trobar-se al corrent de les obligacions esmentades.  
8. Per a poder realitzar la concessió i el pagament de les subvencions, els consells reguladors o òrgans de gestió, el Comité d'Agricultura Ecològica, les entitats associatives gestores de l'autorització de l'ús de la marca CV i les associacions de consells reguladors, les seues federacions i confederacions i les organitzacions interprofessionals acollides a figures de qualitat hauran de presentar a tot tardar el 30 de juny de cada any l'avanç dels pressupostos corresponents a l'any següent i, a tot tardar el 30 de març de l'any següent, el tancament econòmic de l'any anterior i els pressupostos definitius de l'any en curs.  
  
9. Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió, amb la revisió prèvia i per mitjà de l'acord de l'òrgan col·legiat a què es fa referència en l'apartat 3 de l'article 10 d'esta orde, sempre que quede àmpliament justificada l'alteració de les condicions per mitjà d'informe escrit de l'interessat.»  
  
  
  
DISPOSICIÓ ADDICIONAL  
  
Única. Convocatòria anticipada de l'exercici 2012  
1. Es convoquen anticipadament les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV per a l'exercici 2012, la dotació econòmica de les quals és d'un milió nou-cents cinquanta mil euros (1.950.000 €), a càrrec de la partida pressupostària 12.02.01, programa 714.60.4, línia T1766000, «Garantir la qualitat dels productes de garantia reconeguda». Tal com es disposa en l'Orde de 26 de setembre de 1994, de la Conselleria d'Economia i Hisenda (DOCV núm. 2361, de 06.10.1994), sobre tramitació anticipada d'expedients de gasto, la concessió de les ajudes estarà condicionada a l'existència de crèdit adequat i suficient en el pressupost corresponent de l'exercici.  
2. El termini de presentació de sol·licituds d'ajuda de la convocatòria 2012 finalitza el 28 de febrer de 2012.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 23 de desembre de 2011  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA